Memorial Les 4 frères Léonard

De Memorial « Les 4 frères Léonard » ass e Monument op der belsch-Lëtzebuerger Grenz, dat soll un d'Bridder Léonard erënneren, déi do ëm de 6. Januar 1945 ënner mysteriéisen Ëmstänn ëmbruecht goufen. 

 Geographie 
D'Monument steet nordëstlech vu Lammerscher (Limerlé) an der Gemeng Gäilech (Gouvy), knapp 100 m hannert der Lëtzebuerger Grenz, lénkssäiteg wann ee vu Beesslek iwwer de Gäilicherweeg a Richtung Gäilech fiert.

 Geschicht 
De 6. Mäerz 1946 huet e lëtzebuergesche Polizist ronn 60 Meter hannert der Grenz e Stiwwel entdeckt, deen do aus dem Buedem erausstoung. Hien huet déi Saach méi genee ënnersicht an eng grujeleg Entdeckung gemaach: véier jonk Männer, déi all mat enger Kugel an d'Genéck erschoss gi waren, louchen an engem flaache Graf begruewen. Et waren d'Bridder Armand (20), Hervé (19), Aimé (18) a José Léonard (17), déi zanter dem 6. Januar 1945 als vermësst gegollt hunn.

D'Famill Léonard huet zu Steinbach bei Gouvy gelieft, direkt op der Lëtzebuerger Grenz. De Papp, Léopold, e Veteran aus dem Éischte Weltkrich, war e Géigner vum Nazi-Regime. D'Famill huet Flüchtlingen opgeholl, wuel och Judden, an d'Bridder hu sech der belscher Resistenz ugeschloss. Si hunn ënner anerem d'Wehrmachts-Telefonsverbindunge gestéiert an Zich sabotéiert. 

Am Dezember 1944, wärend der Ardennenoffensiv, huet de belsche Kollaborateur Léon Degrelle sech am Schlass vu Steinbach néiergelooss an de Léonards hiert Haus duerchsiche gelooss. Den eelste Brudder, André, konnt entkommen, mee déi aner véier goufe festgeholl. Trotz den Interventioune vun der Famill an der Léierin aus dem Duerff, der Madamm Dessenoy, goufe se net fräigelooss. De 6. Januar 1945 goufen si fir d'lescht lieweg gesinn.

D'Läiche goufen eréischt iwwer ee Joer méi spéit fonnt. D'Graf war flaach, wat drop hindeit, datt si gezwonge goufen, hiert eegent Graf ze gruewen. D'Doudesursaach – eng Kugel an d'Nuque – entsprécht der typescher Exekutiounsmethod vun den Nazien. 

D'Léonard-Bridder goufen den 20. Mäerz 1946 zu Steinbach begruewen.

Bis haut bleift d'Fro no den Täter ongewëss. Vill ginn der dovun aus, datt den Degrelle verantwortlech war, mä hie war schonn am Januar 1945 op der Flucht. Et ass méiglech, datt d'Exekutioun vun den Nazitruppen déi sech zeréckgezunn hunn, gemaach gouf.

 Um Spaweck 

 Ricardo J. Rodrigues, La mort mystérieuse des quatre frères Léonard à la frontière luxembourgeoise, virgule.lu, 17.12.2023
 L'exécution des quatre frères Léonard : une tragédie à l'échelle nationale ! op maison du souvenir.be 
 Memorial "Les 4 Frères Léonard" op TRACESOFWAR
 Mémorial des 4 frères LÉONARD op BELMEMORIAL

Quellen
 Quell vum Artikel, wou net anescht uginn: La mort mystérieuse des quatre frères Léonard à la frontière luxembourgeoise, Um Spaweck

Kategorie:Krichsmonumenter an der Belsch
Kategorie:Gouvy